Id-Deċiżjoni tal-Kummissjoni
tad-19 ta’ Ottubru 2001
li temenda d-Deċiżjoni 95/340/KE li tistabilixxi lista proviżorja ta’ pajjiżi mhux membri li mingħandhom l-Istati Membri jawtorizzaw importazzjonijiet ta’ ħalib u prodotti li l-bażi tagħhom hu l-ħalib
(notifikata bid-dokument numru K(2001) 3125)
(Test b’rilevanza għall-ŻEE)
(2001/743/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/46/KEE tas-16 ta’ Ġunju 1992 li tistabilixxi r-regoli tas-saħħa għall-produzzjoni u t-tpoġġija fis-suq ta’ ħalib mhux proċessat, ħalib proċessat bis-sħana u prodotti li l-bażi tagħhom hu l-ħalib [1], skond l-aħħar emendi permezz tat-Trattat tas-Sħubija ta’ l-Awstrija, il-Finlandja u l-Isvezja [2], u b’mod partikolari l-Artikolu 23(2) u (3) tiegħu,
Billi:
(1) Deċiżjoni tal-Kummissjoni 95/340/KE [3], skond l-aħħar emendi permezz tad-Deċiżjoni 96/584/KE [4], tistabbilixxi lista provviżorja ta’ pajjiżi mhux membri li mingħandhom l-Istati Membri jawtorizzaw l-importazzjonijiet tal-ħalib u l-prodotti li l-bażi tagħhom hu l-ħalib.
(2) Wara li faqqgħet il-marda ta’ l-ilsien u d-dwiefer fl-Urugwaj hu meħtieġ, sabiex tkun assigurata l-protezzjoni kontinwa tas-sitwazzjoni tas-saħħa ta’ l-annimali fil-Komunità, li tkun formalment sospiża l-awtorizzazzjoni għall-importazzjonijiet mill-Urugwaj, tal-ħalib mhux proċessat u prodotti tal-ħalib, u ħalib u prodotti tal-ħalib li jkunu ġew proċessati permezz ta’ pasturizzazzjoni waħda.
(3) Wara li faqqgħet il-marda ta’ l-ilsien u d-dwiefer fl-Arġentina hu wkoll meħtieġ li tkun formalment sospiża l-awtorizzazzjoni għall-importazzjonijiet mill-parti tan-nofsinhar tal-pajjiż li kienet ġiet diġa approvata, tal-ħalib u prodotti tal-ħalib li jkunu ġew proċessati permezz ta’ pasturizzazzjoni waħda.
(4) L-awtoritajiet kompetenti tal-Mawritanja talbu l-awtorizzazzjoni għal ċertu ħalib u prodotti tal-ħalib li jkunu impurtati ġewwa l-Komunità, u, wara li kien hemm missjoni mill-Komunità, jidher li s-sitwazzjoni tas-saħħa ta’ l-annimali hi tali li l-Mawritanja tista’ tkun elenkata għal ċertu ħalib trattat u prodotti tal-ħalib, meta wieħed jikkunsidra li pjan residwu jkun maqbul, u għandu jkun hemm l-approvazzjoni ta’ stabbilimenti, qabel jistgħu jseħħu l-importazzjonijiet.
(5) Hu opportun li jkunu kjarifikati l-intestaturi tal-kolonni fl-Anness.
(6) Hu meħtieġ li tkun emendata d-Deċiżjoni 95/340/KE fejn xieraq.
(7) Din id-Deċiżjoni ser tkun riveduta fid-dawl tas-sitwazzjoni tal-mard ta’ l-annimali fil-pajjiżi ikkonsidrati.
(8) Il-miżuri provduti f’din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 95/340/KE hu mibdul bl-Anness tad-Deċiżjoni preżenti.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fid-19 ta’ Ottubru 2001.